Seg tfelwit-a banen-aγ-id s telqay kra n tamiwin yerzan akud n usezreg. Deg tazwara, uṭṭun amezwaru i d-yeffγen deg FDB, yeffeγ-d deg yebril 1946. Teffγen-d d tizmamin (fiches), ur wwiḍen ara d azmam. Deg sin yiseggasen-nni imenza, teffγen-d wuṭṭunen, s nnuba qrib mkul ccher. Deg 1946, ffγen-d 08 wuṭṭunen. Syen γer-s deg useggas n 1947, ffγen-d 10 n wuṭṭunen. Maca deg useggas n 1949, yeffeγ-d kan yiwen wuṭṭun, wagi d wis 19 dγa ḥebsen (neγ yezmer ruḥen yisalan i d-iteddun deg tezmamin-nni i d-iteffγen).